
Αθήνα 11 Ιανουαρίου 2018 
 

                                                              

       
ΔΕΛΤΙΟ ΤΥΠΟΥ
ΥΠΟΓΡΑΦΗ ΤΡΙΕΤΟΥΣ ΠΡΟΓΡΑΜΜΑΤΙΚΗΣ ΣΥΜΒΑΣΗΣ ΓΙΑ ΤΟ ΔΙΕΘΝΕΣ ΦΕΣΤΙΒΑΛ ΚΙΝΗΜΑΤΟΓΡΑΦΟΥ ΟΛΥΜΠΙΑΣ ΓΙΑ ΠΑΙΔΙΑ ΚΑΙ ΝΕΟΥΣ

   Σήμερα, Πέμπτη 11 Ιανουαρίου 2018, στο γραφείο της Υπουργού Πολιτισμού και Αθλητισμού, Λυδίας Κονιόρδου υπογράφηκε η τριετής Προγραμματική Σύμβαση για το Διεθνές Φεστιβάλ Κινηματογράφου Ολυμπίας για Παιδιά και Νέους, μεταξύ του Υπουργείου Πολιτισμού και Αθλητισμού, της Περιφέρειας Δυτικής Ελλάδας και της ΚΟΙΝΣΕΠ Φεστιβάλ Ολυμπίας. Αντικείμενο της ΠΣ είναι η πλήρης υλοποίηση του έργου με τίτλο «Λειτουργία και ανάπτυξη του θεσμού “Διεθνές Φεστιβάλ Κινηματογράφου Ολυμπίας για Παιδιά και Νέους”» με τρόπο ώστε να αποτελεί άρρηκτη συνέχεια του καταξιωμένου και διεθνούς  αναγνωρισμένου υπάρχοντος θεσμού, που ιδρύθηκε το 1997.

Το Φεστιβάλ Ολυμπίας με τις προβολές και αναλύσεις ταινιών, την επεξεργασία και υλοποίηση εκπαιδευτικών προγραμμάτων, τη διοργάνωση ημερίδων για την οπτικοακουστική παιδεία και τόσες άλλες συμμετοχικές δραστηριότητες και πρωτοβουλίες, συνεργαζόμενο με τη σχολική κοινότητα  συμβάλλει τα μέγιστα στην πνευματική και ψυχική ανάπτυξη των νέων, στην καλλιέργεια της κριτικής τους σκέψης και στην απόκτηση γνώσεων, για να εξοικειώνονται με την τέχνη του κινηματογράφου και να εκφράζονται δημιουργικά μέσω της εικόνας.

«Είναι μεγάλη  χαρά και  τιμή να υποστηρίζουμε θεσμικά και να εξασφαλίζουμε οικονομικά μια τέτοια σπουδαία πρωτοβουλία, η οποία μπαίνει στην τρίτη της δεκαετία. Εντάσσεται στο πλαίσιο μιας ευρύτερης πολιτικής για να στηριχθεί  η Περιφέρεια  σε παρόμοιες τέτοιες πρωτοβουλίες και να έχουμε μια δίκαιη κατανομή των πόρων σε ολόκληρη την επικράτεια. Είναι σπουδαίο το παράδειγμα, δίνει ελπίδα και σε άλλες περιοχές να αναπτύξουν παρόμοιες πρωτοβουλίες και γι αυτό είναι υποχρέωση μας να το στηρίξουμε μαζί με την Περιφέρεια, για να μπορέσει να μπει το Φεστιβάλ με σιγουριά κι αισιοδοξία στην τρίτη του  δεκαετία» υπογράμμισε η Υπουργός Πολιτισμού κατά τη διάρκεια της υπογραφής της ΠΣ.

Την ΠΣ υπέγραψαν επίσης, ο Περιφερειάρχης Απόστολος Κατσιφάρας και ο πρόεδρος της  ΚΟΙΝΣΕΠ Φεστιβάλ Ολυμπίας Χρήστος Κωνσταντόπουλος. Κατά την υπογραφή παρόντες ήταν ο καλλιτεχνικός διευθυντής του Φεστιβάλ Δημήτρης Σπύρου, ο Διευθυντής του γραφείου της Υπουργού Πολιτισμού Βαγγέλης Πολίτης-Στεργίου,  ο Αντιπεριφερειάρχης Ηλείας Γιώργος Γεωργιόπουλος, ο Αντιπεριφερειάρχης Οικονομικών Παναγιώτης Μπράμος, η Βουλετής Ηλείας Έφη Γεωργοπούλου-Σαλτάρη και ο καλλιτεχνικός υπεύθυνος της Camera Zizanio Νίκος Θεοδοσίου.

